SCC ทุ่ม 1.54 หมื่นลบ.ซื้อธุรกิจปูนซีเมนต์ในเวียดนาม
บริษัท ปูนซิเมนต์ไทย จำกัด (มหาชน) หรือ SCC เปิดเผยว่า …
7 มี.ค. 2560

บริษัท ปูนซิเมนต์ไทย จำกัด (มหาชน) หรือ SCC เปิดเผยว่า บริษัทเอสซีจี ซิเมนต์-ผลิตภัณฑ์ก่อสร้าง จำกัด ซึ่งเป็นบริษัทย่อยที่ SCC ถือหุ้นทั้งหมดได้ซื้อหุ้น 100% หรือคิดเป็นมูลค่า 156 ล้านเหรียญสหรัฐ ใน Vietnam Construction Materials JSC (VCM) ซึ่งเป็นผู้ประกอบธุรกิจปูนซีเมนต์ครบวงจรในภาคกลางของประเทศเวียดนามจากกลุ่มผู้ถือหุ้นเดิม
ธุรกรรมดังกล่าวมีมูลค่ากิจการ 440 ล้านเหรียญสหรัฐ หรือประมาณ 15,400 ล้านบาท ซึ่งรวมถึงหนี้สินสุทธิและเงินลงทุนส่วนเพิ่มเพื่อปรับปรุงประสิทธิภาพของกิจการ VCM ซึ่งมีโรงงานตั้งอยู่ในภาคกลางของประเทศเวียดนาม กำลังการผลิตปูนซีเมนต์ปอร์ตแลนด์ 3.1 ล้านตันต่อปี และมีศักยภาพที่จะเพิ่มกำลังการผลิตจากการปรับปรุงประสิทธิภาพได้อีกในอนาคต ปัจจุบันอุปสงค์และอุปทานของปูนซีเมนต์ในภาคกลางของประเทศเวียดนามอยู่ในระดับที่สมดุล
ภายหลังการเข้าซื้อกิจการดังกล่าว SCC จะมีกำลังการผลิตปูนซีเมนต์ในอาเซียน (นอกประเทศไทย) รวมเพิ่มขึ้นเป็น 10.5 ล้านตันต่อปี จากปัจจุบัน SCC มีกำลังการผลิตปูนซีเมนต์ในประเทศไทยรวม 23 ล้านตันต่อปี ทั้งนี้ SCC ยังคงมุ่งมั่นที่จะดำเนินธุรกิจปูนซีเมนต์แบบครบวงจรในอาเซียนต่อไป